Cibril Sisse

**Cibril Aruun Sisse** (, ; 12 avqust 1981, Arl, Fransa) — Kot-d'İvuar mənşəli Fransa futbolçusu, İsveçrə futbol klubu olan "İverdon Sport" FK-un hücumçusu. 2002–2010-cu illərdə Fransa milli futbol komandasının tərkibində olaraq dünya çempionatlarında iştirak etmişdir. 2005-ci ildən bəri ləqəbi "*Frodşam Mülk Lordu*"dur.

Sisse, Kot-d'İvuardan Fransaya köçən bir müsəlman ailəsində anadan olmuşdur. Ailənin yeddinci və ən kiçik uşağı idi. Onun atası Manqe Sisse (1945–2009) peşəkar bir futbolçu idi. 1970-ci ildə Afrika Millətlər Kubokunda, Kot-d'İvuar milli futbol komandasının kapitanı olmuşdur. 1974-cü ildə Manqe ailəsi ilə birlikdə Cibrilin anadan olduğu Fransaya köçmüşdür.

Cibril Sisse futbol karyerasına 8 yaşında, "Arl-Avion" FK-da başlamışdır. Burada 7 il oynadıqdan sonra, klubu tərk etmişdir. Bundan sonra, 6 ay "Nim Olimpik" FK oynayan Sisse, daha sonra "Oser" FK-un gənclər heyətinə qoşulmuşdur. 1998-ci ildə A dərəcəli kluba getməzdən əvvəl, 2 il burada oynamışdır. Sisse "Oser" FK-da oynadığı 6 mövsümdə 166 oyun keçirmiş və 90 qol vurmuşdur. Sisse 2004-cü ildə, İngiltərə Premyer Liqasında oynayan "Liverpul" FK-a transfer olmuşdur. Cibril burada 82 oyun keçirmiş və 24 qol vurmuşdur. "Liverpul" FK-dakı karyerasını bitirmək istəyən Sisse, 2006-cı ildə "Olimpik Marsel" FK-a icarəyə alınmışdır. Ertəsi mövsüm "Olimpik Marsel" ilə 5 illik bir müqavilə imzalamışdır. 2008-ci ildə "Sanderlend" FK-a icarəyə alınmasıyla, İngiltərə Premyer Liqasına qayıdan Sisse, burada 38 oyun keçirmiş və 11 qol vurmuşdur. 25 iyun 2009 tarixində Yunanıstan klubu olan "Panatinaykos" FK ilə 8 milyon avroluq transfer haqqına 4 illik bir müqavilə imzalamışdır. "Panatinaykos" FK-dakı ilk ilindən sonra, klubu olan sədaqətini göstərmək üçün sağ dizinə klubun simvolu olan yonca tatuirovkası etdi. Cibril 2011-ci ildə klubda "*irqçiliyə*" məruz qalmasından sonra, klubun rəhbərliyinə ayrılmaq istədiyini demişdir. Cibril "Panatinaykos" FK-da 89 oyun keçirmiş və 55 qol vurmuşdur. 12 iyul 2011 tarixində Seriya A klublarından biri olan "Latsio" FK-a transfer olmuşdur. Burada 27 oyun keçirən və 5 qol vuran Sisse, 31 yanvar 2012 tarixində "Kuinz Park Reyncers" FK-a transfer olmuşdur. Sisse 20 yanvar 2013 tarixində Qətər klubu olan "Əl-Qərəfa" FK-a icarəyə alınmışdır. Burada 17 oyun keçirdikdən və 5 qol vurduqdan sonra "Kuban Krasnodar" FK-a transfer olmuşdur. Sisse "Kuban Krasnodar" FK-da 25 oyun keçirmiş və 5 qol vurmuşdur. Daha sonra "Bastiya" və "Sent-Piyeroz" futbol klublarında oynayan Sisse, 2015-ci ildə karyerasını bitirdiyini açıqlamışdı. 2017-ci ildə futbol karyerasına geri qayıdan Sisse, hal-hazırda İsveçrənin "İverdon Sport" FK-da oynayır. Cibril Sisse 17 illik futbol karyerasında 579 oyun keçirmiş və 248 qol vurmuşdur.

Cibril Fransa milli futbol komandasında debütünü 18 may 2012 tarixində, Belçika millisinə qarşı etmişdir. Cibril Sisse 2003 FİFA Konfederasiyalar Kubokunu qazanan Fransa millisinin heyətində oynayırdı. 2006 FİFA Dünya Kubokundan əvvəl Çin ilə keçirilən yoldaşlıq oyununda, Çin komandasının kapitanı Cen Cinin müdaxiləsiylə ayağı qırılmışdır. UEFA Avro 2008-in seçmə mərhələsində komandanın formasını geyməsinə baxmayaraq, müsabiqəyə seçilən heyətdə oynaya bilməmişdir. 2010 FİFA Dünya Kubokunda Raymon Domenekin seçdiyi 23 nəfərlik heyətdə özünə yer tapa bilmişdir.

## İlk illəri
Cibril Sisse, 12 avqust 1981 tarixində Fransanın Provans-Alp-Kot-d'Azur bölgəsində yerləşən Arl şəhərində anadan olmuşdur. Atası 1974-cü ildə Fransaya köçənə qədər Kot-d'İvuar milli futbol komandasının kapitanı olmuşdur. Cibril qardaşları Nma, Damaye, Abou, Fode, Seni və Həmiddən sonra ailənin yeddinci və son uşağı idi. Sisse 11 yaşında futbol oynamaq üçün evindən ayrılmışdır.

## Klub karyerası

### Oser
Karyerasına "Nim Olimpik" FK-da başlayan Sisse, 15 yaşında ikən "Oser" FK ilə müqavilə imzalamışdır. 1999-cu ildə Qambardella Kubokunu qazanmışdır. 1998–99 mövsümündə A səviyyəli kluba yüksəlmiş və Liqa 1-dəki ilk oyununu 20 mart 1999 tarixində, "Pari Sen-Jermen" FK-a qarşı keçirmişdir. Sisse oyuna 77-ci dəqiqədə Tomas Deniadın yerinə daxil olmuş, klub isə matçı 1-0 hesabla uduzmuşdur. Sisse, klubdakı ilk mövsümü olan 1998–99 mövsümündə yalnız bir oyun keçirmişdir. İkinci mövsümdə də oxşar bir hal baş verdi. Bu mövsümdə Sisse yalnız iki oyun keçirmiş və qol vura bilməmişdir.

2000–01 mövsümü ərzində klubun baş məşqçisi olan Daniel Rolland, Sisseni ən ucda oynadmışdır. 5 avqust 2000 tarixində "Mets" FK-a qarşı oynadıqları matça sonradan daxil olan Sisse, oyuna girdikdən 10 dəqiqə sonra Liqa 1-dəki ilk qolunu vurmuş və kluba qalibiyyət gətirmişdir. Liqadakı ikinci qolunu 26 avqustda "Sent-Etyen" FK-a qarşı olan oyunda yenə son dəqiqələrdə vurmuşdur. Sisse müntəzəm olaraq matçalara çıxdığı ilk mövsümü olan 2000–01 mövsümündə 25 oyun keçirmiş və 8 qol vurmuşdur. Bu mövsümdən sonra, "Oser" FK-un qoşulduğu 2000 UEFA İntertoto Kubokunda "Volfsburq" FK-a qarşı oynadığı 5-ci turnir matçında Avropa kuboklarındakı ilk qolunu vurmuşdur. Bu vaxtlarda klubun baş məşqçisi olan Loran Blan ilə "Mançester Yunayted" FK-un baş məşqçisinin oyunlardan birini izləməyə getməsi, Sissenin "Yunayted"ə transferinin yaxın olduğu haqda xəbərlərin yayılmasına səbəb olmuşdur.

2001–02 mövsümünün daha ilk həftəsində oynadıqları və 5–0 hesabıyla qazandıqları "Stad Renn" qarşılaşmasında 4 qol vurmuşdur. Həmin mövsüm çempionatlıq üçün uzun bir mübarizə verdikdən sonra, "Oser" liqanı üçüncü yerdə bitirdi. Sisse həmin mövsümdə 29 oyun keçirmiş və 22 qol vurmuşdur. Mövsüm əsnasında "Liverpul"un gözləmə siyahısına girmişdir. Liverpula transferi haqda, "*Əgər bir seçim etsəydim, İngiltərəyə gedərdim. Bilirəm ki, ingilis liqası mənim tərzimə ən yaxşı uyğun gələn liqadır və qəbul edirəm, mən Liverpul üçün əhəmiyyətsiz bir seçiməm.*" demişdir. Digər tərəfdən göstərdiyi uğurdan sonra Fransa milli futbol komandasının heyətinə qoşulan Sisse, futbol komandasının formasını da ilk dəfə bu mövsümdə geyinmişdir.

2002–03 mövsümündə tez-tez zədələnən Sisse, klubun Çempionlar Liqasındakı heyətində yer almışdır. 13 avqust 2002 tarixində "Boavişta" FK-a qarşı oynadıqları oyunda "Oser", matçı Sissenin 71-ci dəqiqədə vurduğu qol ilə qazanmışdır. Bu qol Sissenin Çempionlar Liqasındakı ilk qol idi. İkinci oyun 0-0 hesabıyla heç-heçə bitdiyindən, "Oser" qrup mərhələsinə qala bilmişdir. Qruplarda 2 qalibiyyət əldə edə bilən klub, üçüncü olaraq yoluna UEFA Kubokunda davam etmişdir. Bu müddətdə zədələnən Sissenin boşalan yerini Bencani Mvaruari doldurmuşdu.  UEFA Kubokunda 4-cü tura qədər ilərləyən klub, bu turda "Liverpul" FK-a məğlub olmuşdur. Digər tərəfədn Fransa Kubokunda yoluna davam edən "Oser" FK, 31 may 2003 tarixində keçirilən finalda "Pari Sen-Jermen" FK-u 2-1 hesabı ilə məğlub edərək çempion olmuşdur. Bu kubok Cibril Sissenin əldə etdiyi ilk müvəffəqiyyət olmuşdur. Cibril bu mövsümdə 45 oyun keçirmiş və 21 qol vurmuşdur.

Gələn mövsümün ilk rəsmi oyununu 26 iyul 2003 tarixində Fransa Super Kubokunda "Olimpik Lion" FK-a qarşı oynayan "Oser", oyunda 2-1 hesabla məğlub olmuşdur. Klubu tərk edəcəyi haqda mətbuatda çıxan xəbərlərə qarşı klub rəhbərliyi tərəfindən edilən izahatlarda Sissenin klubda bir mövsüm daha qalacağı bildirilmişdir. 2003-04 mövsümünə yaxşı bir giriş edə bilməyən Sisse ilk qolunu 30 avqust 2003 tarixində liqanın beşinci matçı olan Oser-"Renn" oyununda vurmuşdur. 4 oktyabr 2003 tarixində "Lill" FK-a qarşı oynadığı matçda het-trik etdi. Qollarını vurmağa davam edən Sisse, pis başladığı mövsümdə də 26 qol vuraraq liqanın bombardiri olmuşdur. "Oser FK" liqanı dördüncü yerdə bitirmişdir. Bunun nəticəsində klub UEFA Kubokuna qoşulmaq haqqı qazandı. Müsabiqədə dördüncü tura qədər ilərləyən Oser, burada "PSV Eyndhoven" FK ilə uyğunlaşdı, lakin oynadığı oyunları müvafiq olaraq 1-1 və 0-3 hesabları ilə bitirdikdən sonra müsabiqəni tərk etməli oldu. Müsabiqədə keçirdiyi 7 oyunda 2 qol vuran Sisse, aralarında "Arsenal", "Liverpul" və "Mançester Yunayted"in olduğu İngiltərə klubları tərəfindən gözləmə siyahılarına əlavə edildi. Futbolçu, "Silven Viltor, Tyerri Anri və Petrik Viyeyra ilə danışdım və ora cənnət kimi səslənir." şəklində etdiyi açıqlamada İngiltərəyə getmə istəyi haqda məlumat vermişdir. Sisse Liverpul ilə 14 milyon avroluq bir müqavilə imzaladı. Cibril Sisse, "Oser FK" heyətində liqada vurduğu 70 qol ilə, 94 qol vuran Ancrey Şarmaxdan sonra klubun liqa tarixindəki ən çox qol vuran ikinci futbolçusu olmuşdur.

### Liverpul
Liverpulda ilk oyununu 14 avqust 2004 tarixində "Tottenhem FK"-a qarşı keçirmiş, ilk qolunu da orada vurmuşdur. "Liverpul" FK-dakı ilk mövsümündə Sisse bütün müsabiqələr daxil olmaqla 23 oyun keçirmiş və 11 qol vurmuşdur. 30 oktyabr 2004 tarixində "Blekbörn Rovers" FK-a qarşı oynadıqları matçda zədələnməsinə görə liqada yalnız 19 oyun keçirmişdir. Sisse ilə Blekbörn futbolçusu Ceyms MekEveli top üçün mübarizə edərkən Sisse yıxılmış, baldır və kiçik baldır sümükləri qırılmışdır. Fizyoterapist Derl Martin "Sağalma müddəti altı və ya doqquz, ən pis ssenariyə görə on səkkiz ay ola bilər." demişdi. Daha sonra Sissenin ayağı gipsə alındı və ayağındakı qırığa görə mövsümü bitirdiyi deyildi, ancaq 13 aprel 2005 tarixində Liverpulun "Yuventus" FK ilə olan Çempionlar Liqasının dörddəbir finalının ikinci oyununda, matçın 75-ci dəqiqəsində oyuna daxil olmuşdur. Liverpulun "Aston Villa" ilə oynadığı və 2-1 hesabıyla qazandığı mövsümün son Premyer Liqa oyununda klubun iki qolunu da o vurmuşdu. 2005 UEFA Çempionlar Liqasında, "Milan" FK-a qarşı olan oyunda bir qol vurmuşdur.

2005–06 mövsümü ərzində, "Liverpul"un baş məşqçisi Rafael Benitez, Sisseni bir neçə dəfə sağ qanadda oynatmışdı. 28 dekabr 2005 tarixindən bəri keçirdiyi 15 oyunda qol ata bilməyən Sisse, 19 mart 2006 tarixində "Nyukasl" FK-a qarşı oynalınan matçda penaltidan qol vurmuş, ancaq daha sonra etdiyi hərəkətlərə görə sarı vərəqə almışdı. Etdiyi hərəkətlərdən sonra Sisse, "Nyukasl" FK-nun azarkeşlərindən üzür istəmişdir. Daha sonra Liverpulun rəsmi veb-saytından "Kobud olmaq istəməmişdim, qol vurduqdan sonra sadəcə sevinmişdim. Əgər onlara qarşı nalayiq davrandığımı fikirləşirlərsə, onlardan üzr istəyirəm." şəklində bir açıqlama paylaşmışdır. 2005 UEFA Superkubokunda iki, 2006 İngiltərə Federasiya Kubokuda isə, bir qol vurmuşdur. Liverpul, iki kubokda da çempion olmuşdur.

### Marsel
 
2005-ci ilin yayından bəri Sissenin "Liverpul" FK heyətini tərk edəcəyi haqda xəbərlər paylaşılırdı. Klubun mövsümə Sissesiz başlamasına görə bu dedi-qodu artmışdı. 2006-cı ilin iyun ayının əvvəllərində Sisse "Olimpik Marsel" FK heyətinə icarə olaraq qoşulmağa razılaşdı. Həmin günlərdə Fransanın Çin ilə oynadığı yoldaşlıq oyununda Sissenin ayağı ikinci dəfə qırıldı. Sissenin tez sağalacağı düşünülsə də, Sissenin Marselə transferi yanvar ayının əvvəllərindəki ara transfer dövrünə qədər təxirə salınmışdır. 2006-cı ilin iyul ayında iki klub da futbolçunun icarə olaraq "Marsel" FK heyətində oynaması haqda razılaşdılar.

Sisse, 20 oktyabr 2006 tarixində məşqlərə yenidən başlamışdır. Marseldəki ilk qolunu 22 dekabr 2006 tarixində, 2-1 hesabıyla qalib gəldikləri "Sent-Etyen" FK matçında vurmuşdu. Keçirdiyi 14 oyunda 4 qol vurmasından sonra, sonrakı qiymətləndirmələrə qarşı "Marsel" FK-un keçmiş futbolçusu olan Jan-Pyer Papen, futbolçunun yaşadığı zədələnmədən sonra əvvəlki performansına qovuşmağı üçün azarkeşləri səbirli olmağa çağırmışdı. "Marsel" FK, 2007 Fransa Kuboku Finalı yolunda "Kambrey" FK ilə oynadıqları oyunda 4-1 hesabıyla qalib olmuş, Sisse isə bu oyunda het-trik etmişdi. Sisse mövsümə yavaş başlamasına baxmayaraq son 6 oyunda 4 qol vurmuşdur. Sisse Liqa 1-in bu mövsümündə 21 oyun keçirmiş və 8 qol vurmuşdur. "Marsel" FK-u isə mövsümü 2-ci yerdə bitirmiş və sonrakı Çempionlar Liqası mövsümündə oynamaq haqqı qazanmışdır. Digər tərəfdən Sissenin 12 may 2007 tarixində Fransa Kuboku Finalında "Soşo" FK ilə oynadıqları matçada 2 qol vurmasına baxmayaraq, Marsel FK oyunda 5-4 hesabıyla məğlub olmuşdur.

Mövsümün sonunda Sisse hələ də "Liverpul"da idi və Marsel onu almaq istəsə də, maddi cəhətdən çətinlik çəkirdi. Sisse də "Marsel" FK-da qalmaq istədiyini demişdi. "Liverpul" "Marsel" FK-a 12 milyon avro təklif etdi, ancaq bu Olimpik Marselin büdcəsini çətin hala salacaq bir rəqəm idi. Marsel uzun müzakirələrdən sonra, Sisse ilə beş illik bir müqavilə imzaladı. Transfer haqqı gizli saxlanılsa da, ödənişin 9 milyon avro olduğu təxmi edilirdi. 7 iyul 2007 tarixində "Marsel" FK-un prezidenti Pap Cuf Sisse üçün ödənişin təxminən 8 milyon avro olduğunu demişdi.

Sisse 2007–08 mövsümünün ilk yarısında keçirdiyi 13 oyunda, yalnız 2 qol vurmuşdur. Meydançadakı uyğunsuzluğu və oyunundakı şəxsi və qeyri-idman hərəkətlərinə görə, bəzi idman qəzetləri və azarkeşləri onu hədəf halına gətirdi. Bu hal Mamadu Nyanqın güclü performansı ilə daha da şiddətləndi. Buna görə Sisse mövsüm arasındakı transfer dövründə klubun transfer siyahısına əlavə edildi. Lakin 2008-ci ilin ilk oyununda Sisse yaxşı bir performans göstərdi və hal yenə dəyişdi. Daha sonra Nyanqın 2008 Afrika Millətlər Kuboku üçün klubdan ayrılması, ona olan etibarı daha da artırdı. 26 yanvar 2008 tarixində Sisse "Kan" FK-u 6-1 hesabıyla məğlub etdikləri oyunda het-trik etdi. "Marsel" FK-da yeganə hücumçu rolunda oynamasına görə keçirdiyi 6 oyunda 7 qol vurmuş və *Yanvar ayının qolçusu* seçilmişdir. Sisse, mövsümün ikinci yarısında ümumi olaraq yaxşı bir performans göstərmiş və azarkeşlərin rəğbətini yenidən qazanmışdır.

Yeni mövsüm üçün keçirilən yoldaşlıq oyunları zamanı, Sisse ən diqqətəçarpan ad olmuş və keçirdiyi 7 oyunda 6 qol vurmuşdur. Lakin 16 iyulda mövsüm əvvəli alınan yeni futbolçular olan Bakari Kone və Hatem Ben Arfa ilə etdiyi mübahisədən sonra bu yerini itirdi. Çempionlar Liqasındakı "Brann" FK və liqanın ikinci həftəsindəki "Oser" FK oyunlarında əvəzedicilər arasında qaldıqdan sonra, 20 avqust 2008 tarixində "Sanderlend" FK-a icarəyə verildi.

### Sanderlend

Sisse "Sanderlend" FK-da ilk oyununu "Tottenhem" FK-a qarşı keçirmiş və 2-1 hesabla qalib olmuşdur. Bundan bir neçə gün sonra, Sisse klub ilə qalıcı bir müqavilə imzalamağı arzuladığını demişdir. Klubun baş məşqçisi Roy Kin də Sissenin qalıcı bir müqavilə üçün olan arzusunu qeyd etmiş və *The News of the World* qəzetinə "Əgər Cibril çox işləsə, mən də transfer rekordunu qırmaqdan ötrü xoşbəxt olaram." demişdir. "Tottenhem Hotspur"a vurduğu qoldan sonra üç həftə qol vura bilməyən Sisse, sakitliyini 27 sentyabr 2008 tarixində 2-1 hesabıyla məğlub olduqları "Aston Villa" oyununda klubun yeganə qolunu vuraraq pozmuşdur. Sanderlendin qanad futbolçusu Əl-Hacı Diuf, Sissenin gələcəkdə daha yaxşı olacağını, hal-hazırda klubla uyğunlaşmaq mərhələsində olduğunu demişdir. 25 oktyabr 2008 tarixində Tayn-Uir derbisində Sanderlenddəki üçüncü qoluna vurmuş, klub isə oyunda 2-1 hesabla qələbə qazanmışdır. 15 noyabr 2008 tarixində "Blekbörn Rovers" FK-a qarşı keçirdikləri oyunda 2-1 hesabla qələbə qazandılar. Oyundan sonra klubun baş məşqçisi Roy Kin, Kenuanyn Consun və Cibril Sissenin güclü bir cütlük olduqlarını demişdir. "Hall Siti" FK-a qarşı keçirdikləri oyunda 4-1 hesabıyla əldə etdikləri qələbədən sonra Sisse, Roy Kinin "Sanderlend" FK-dan ayrılmasına baxmayaraq qalıcı bir müqavilə imzalamaq istədiyini bildirmişdir. Sanderlend Sisseni almaq istəsə də iqtisadi böhran səbəbiylə Sissenin dəyərinin 3 milyon funt sterlinqə artmasıyla birliktə bu istək də məhv olmuşdu. 18 aprel 2009 tarixində "Hall Siti" qarşısında liqadakı onuncu qolunu vurmuşdur. 24 may 2009 tarixində "Sanderlend" ilə olan icarəlik müqavilə bitmiş və Sisse "Marsel" FK-a geri qayıtmışdır.

### Panatinaykos
25 iyun 2009 tarixində, Yunanıstan Super Liqasının klublarından biri olan "Panatinaykos" FK ilə dörd illik bir müqavilə imzalamışdır. Sissenin klubdan hər il 2.5 milyon avro alacağı deyilmişdir. "Olimpik Marsel" transfer haqqının 8 milyon avro olduğunu açıqlamışdır. Əlavə ödənişləri də nəzərə alınsa, ümumi transfer haqqı 20 milyon avro idi. Yunanıstan futbol klubundakı ilk qolunu Krit klubu olan "Erqotelis" FK-a qarşı vurmuşdur. Yunanıstandakı ilk mövsümündə Sisse 28 liqa oyunu keçirmiş və 23 qol vurmuşdur. Mövsüm sonunda isə klub, həm liqa həm də Futbol üzrə Yunanıstan Kubokunun çempionu olmuşdur.

Sissenin bu performansının nəticəsi "Panatinaykos" azarkeşlərinin onu sevməsi olmuşdur.  30 oktyabr 2010 tarixində Olimpiakos-Panatinaykos derbisində 2 qol vurmuş (biri penaltidən), "Panatinaykos" isə oyunda 2-1 hesabla qalib olmuşdur. 20 dekabr 2010 tarixində keçirilən Yunanıstanda ilin futbolçusu mükafatlarında "*Ən Yaxşı Xarici Futbolçu*" mükafatına layiq görülmüşdür. Mükafat mərasimində jurnalistlərə "Hədəfimiz yeni mövsümdə yenə liqa çempionluğunu qazanmaqdır. Çempionluğu qazana bilərik və biz bunu əldə etmək üçün hər şeyi edəcəyik." demişdir. Yeni mövsümdə Yunanıstan futbol liqasında 20 oyun keçirmiş və 18 qol vurmuşdur. Yunanıstan Kubokunda yalnız bir qol vura bilmişdir.

21 fevral 2011 tarixində "Olimpiakos" FK, "Panatinaykos"u 2-1 hesabla məğlub etmiş və bitiş düdüyündən sonra, onlarla "Olimpiakos" azarkeşi meydançaya daxil olmuşdur. Qeyd etmələrin ortasında, Sissenin dediyinə görə bəzi azarkeşlər, Sisse, Sedrik Kante, Simau Mati Juniyor, Xosu Sarrıyeqi, Aleksandros Çorvas kimi bəzi "Panatinaykos" futbolçularına yumruq və təpik vurmağa cəhd göstərdilər. Sisse, irqçi Olimpiakos azarkeşləri tərəfindən təhqir edildiyini bildirmiş və 2010–11 mövsümünün sonunda klubdan ayrılacağını demişdir. Bu oyunda Sissenin 90+1-ci dəqiqədə vurduğu qolun, yan hakim Dimitris Kalopoulos tərəfindən ofsayd səbəbiylə ləğv edilməsindən sonra derbini "Panatinaykos" FK-un qazanmalı olduğunu irəli sürmüşdür. Sissenin oyundan sonra "Mən bu şərtlər altında karyeramı burada davam etdirə bilmərəm." demişdir. Bir ay sonra, 20 mart 2011 tarixində 2-1 hesabla qalib gəldikləri "Kerkira" oyununda, "Panatinaykos"dakı 50-ci qolunu vurmuşdur. Panatinaykos azarkeşləri bu qolu 13-cü Darvaza köynəkləri geyərək qeyd etmişdir.

### Latsio
Cibril Sisse 12 iyul 2011 tarixində, A Seriyası klublarından biri olan "Latsio" FK ilə 5,8 milyon avroya dörd illik bir müqavilə imzalamışdır. UEFA Avropa Liqasında ilk dəfə 18 avqust 2011 tarixində, "Rabotniçki" FK-a qarşı keçirmiş və 6-0 hesabıyla qazandıqları oyunda 2 qol vurmuşdur. 9 sentyabr 2011 tarixində "Latsio"nun "Milan" FK ilə 2-2 hesabıyla heç-heçə qaldığı oyunda ilk liqa qolunu vurmuşdur. İtaliya futbol klubunda yarım mövsüm oynayan Sisse, 18 oyun keçirmiş və yalnız 1 qol vurmuşdur.

### Kuinz Park Reyncers
Cibril Sisse 31 yanvar 2012 tarixində "Kuinz Park Reyncers" FK ilə 4 milyon avroya 2 il yarımlıq bir müqavilə imzalamışdır. Sisse, Mark Hyusun "Kuinz Park Reyncers" FK-un baş məşqçisi olduğundan bəri kluba qazandırdığı 4-cü futbolçu idi. 1 fevralda Villa Park stadionunda oynanılan və 2-2 hesabıyla heç-heçə bitən "Astol Villa" matçında debüt etmiş və ilk qolunu vurmuşdur. 4 fevral 2012 tarixində "Uolverhampton Uanderers" oyununda rəqib komandanın futbolçularından biri olan Rocer Conson ilə girdiyi çətin mübarizədə onun boğazını sıxdığına görə klub keçirdiyi ikinci oyunda qırmızı vərəqə almışdır. "KPR" meydançada 10 futboçuyla qaldığı oyunda 2-1 hesabla məğlub oldu. 21 mart 2012 tarixində keçirilən oyunda, köhnə klubu olan "Liverpul"u 3-2 hesabıyla məğlub etdikləri oyunda bərabərlik qolunu vurmuşdur. Bundan üç gün sonra "Sanderlend" futbolçusu Freyser Kampbellə müdaxilə etdikdən sonra yenə qırmızı vərəqə almışdır. Bu, klubda keçirdiyi ilk 5 oyunda aldığı ikinci qırmızı vərəqə idi. Cərimədən geri qayıtdıqdan sonra 29 aprel 2012 tarixində, Stemford Bric stadionunda "Çelsi" FK-a 6-1 hesabla məğlub olduğu oyunda klubun yeganə qolunu vurmuşdur. 13 may 2012 tarixində keçirilən və "Mançester Siti" FK ilə 1-1 hesabla heç-heçə qalan mövsümün son oyununda klubun yeganə qolunu yenə Sisse vurmuşdur. "Mançester Siti" uzadılma vaxtında klubu 3-1 hesabla məğlub etmişdir. Sisse klubda 8 liqa oyunu keçirmiş və 6 qol vurmuşdur.

2013-cü ilin yanvar ayında Sissenin klubdan ayrılacağı barədə məlumatlar yayılmışdı. Bunu səsəbi klubun yeni məşqçisi olan Herri Rednappın hücumçuya güvənməməsi idi.

### Əl-Qərəfa
Cibril Sisse 20 yanvar 2013 tarixində mövsümün sonuna qədər Qətər klubu olan "Əl-Qərəfa" FK-a icarəyə getmişdir. Sisse ilk oyununu 22 yanvarda, "Əl-Xaritiyət" FK-a qarşı keçirmişdir. Cibril Sisse klubdakı ilk qolunu 27 yanvarda, Əl-Ərəbiyə FK-a qarşı oynanılan matçda vurmuşdur.

### Kuban Krosnadar
Cibril Sisse 3 iyul 2013 tarixində "Kuban Krasnodar" FK ilə bir illik müqavilə imzalamışdır.

### Bastiya
Cibril Sisse 1 yanvar 2014 tarixində "Bastiya" FK ilə 18 aylıq müqavilə imzalamışdır.

### Sent-Piyeroz
Cibril Sisse 2015-ci ilin iyun ayında Fransa Premyer Liqasında oynayan "Sent-Pireyoz" FK ilə bir aylıq müqavilə imzalamışdır. Sisse həmin ilin sentyabr ayında klub heyətində oynamağa başlamışdır.

### Təqaüdü və qayıtması
Cibril Sisse 20 oktyabr 2015 tarixində zədələndiyinə görə 34 yaşında futboldan təqaüdə çıxdığını açıqlamışdır. Təqaüdü ərzində "Yahoo! Sports" portalının idman məsləhətçisi kimi işləmişdir. 4 iyul 2017 tarixində İsveçrə futbol klubu olan İverdon FK ilə müqavilə imzalamasından sonra futbola geri qayıtmışdır.

## Beynəlxalq karyerası

### Gənclər karyerası
Sisse A dərəcəli Fransa milli futbol komandasından əvvəl, Fransa U-19 və Fransa U-21 komandalarında oynamışdır. 2001 FİFA Dünya Gənclər Çempionatında oynamış və Fransa heyətiylə dörddəbir finala çatmışdır. Müsabiqədə 5 oyun keçirmiş və 6 qol vurmuş olan Sisse, 18 iyun 2001 tarixində 5-0 hesabıyla qazandıqları İran oyununda het-trik etmişdir. Sisse həmçinin, 27 iyun 2001 tarixində keçirilən Almaniya oyununda 2 qol vurmuşdur.

2004 UEFA Avropa U-21 Çempionatının təsnifat mərhələsinin ilk oyunu olan Portuqaliya matçında 2 qol vurmuş, klub isə oyunu 2-1 hesabla qazanmışdır. Təsnifat mərhələsinin ikinci oyununda Mario Serqiyoya təpik vurduqdan sonra qırmızı vərəqə almışdır. Fransa 3-3 hesabla heç-heçə qalan oyununda penalti hissəsində 4-1 uduzaraq müsabiqədən çıxmışdır. Qırmızı vərəqə aldığını görə Sisseyə 5 oyunluq cərimə verildi. Bunun nəticəsində Sisse 2004 Avropa Futbol Çempionatında oynaya bilməmişdir.

### Böyüklər karyerası
Cibril Sisse A dərəcəli milli komandadakı ilk oyununa 18 may 2002 tarixində, 21 yaşında, Belçikaya qarşı oynalılan matçın 48-ci dəqiqəsində David Trezeqin yerinə daxil olaraq çıxmışdır. Fransanın keçmiş baş məşqçisi Rocer Lemer, 2002 FİFA Dünya Kuboku üçün hazırlanan 23 nəfərlik heyətdə Sisseyə də yer vermişdir. Cibril müsabiqədə qrup mərhələsi oyunlarının hamısında (Seneqal, Uruqvay və Danimarka) oyuna sonradan daxil olmuşdur. Fransa milli futbol komandası qrup mərhələsini sonuncu yerdə bitirərək seçmə mərhələni keçə bilməmişdir. Milli komandadakı ilk qolunu 7 sentyabr 2002-ci ildə, 2004 Avropa Futbol Çempionatının seçmə mərhələsində Kipr millisinə vurmuşdur. Sisse, Fransanın qazandığı 2003 FİFA Konfederasiyalar Kubokunda heyətin bir parçası idi. Müsabiqədəki yeganə qolunu 18 iyun 2003 tarixində, Kolumbiya oyununda penaltidən vurmuşdur. Fransa bu matçı 1-0 hesabla qazanmışdır.

2004 Avropa Futbol Çempionatında cərimə almasından sonra, Sissenin oynadığı sonrakı müsabiqə Almaniyada keçirilən 2006 FİFA Dünya Kuboku idi. Buna baxmayaraq, 7 iyun 2006 tarixində keçirilən son yoldaşlıq oyunun 10-cu dəqiqəsində, Çin millisinin kapitanı Cen Ci tərəfindən edilən müxadiləylə yerə düşmüş və ayağı bədənin altında qalaraq qırılmışdır. Bunun nəticəsində, Sisse Fransa millisinin heyətindən çıxarılmışdır. 2008 Avropa Futbol Çempionatının təsnifat mərhələsində 3 oyun keçirməsinə baxmayaraq, final oyun üçün hazırlanan Fransa milli heyətinə qoşula bilməmişdir.

"Panatinaykos" FK-da qol-vurma ardıcıllığından sonra Sisse, Paris şəhərində İspaniyaya qarşı keçirilən yoldaşlıq oyununda Fransanın milli heyətinə çağırılmışdır. 11 may 2010 tarixində, baş məşqçi Raymon Domenekin Cənubi Afrikada keçirilən 2010 FİFA Dünya Kuboku üçün hazırladığı 23 nəfərlik Fransa milli heyətində yer almışdır. 22 iyunda keçirilən komandanın qrup mərhələsindəki son oyunu olan Cənubi Afrika matçında oyuna ilk 11-də başlamışdır.

## Karyera statikası

### Klub

### Milli komanda

## Uğurları

; **Klub**
 **"[[Oser FK|Oser]]"**
* Fransa Kuboku  **Birinci (1)** — 2002/03

 **"[[Liverpul FK|Liverpul]]"**
* İngiltərə Kuboku  **Birinci (1)** — 2005/06
* Çempionlar Liqası  **Birinci (1)** — 2004/05
* UEFA Superkuboku  **Birinci (1)** — 2005

 **"[[Panatinaykos FK|Panatinaykos]]"**
* Yunanıstan Çempionatı  **Birinci (1)** — 2009/10
* Yunanıstan Kuboku  **Birinci (1)** — 2009/10

; **Beynəlxalq**
 **[[Fransa milli futbol komandası|Fransa]]**
* Konfederasiyalar Kuboku  **Birinci (1)** — 2003

; **Şəxsi**
* Liqa 1  **Bombardir (2)** — 2001/02, 2003/04
* Fransanın ən yaxşı gənc futbolçusu  **Qalib (1)** — 2001/02
* Yunanıstan Super Liqası  **Bombardir (2)** — 2009/10, 2010/1
* Yunanıstanın ən yaxşı xarici futbolçusu  **Qalib (1)** — 2009/10

## Şəxsi həyatı
Müsəlman bir ailədən gələn Sisse, daha sonra Xristian olmuşdur. "Liverpul" FK-a transfer olduqdan sonra, Frodşam, Çeşirdəki bir kənddə 2 milyon funt sterlinqə ev alması ilə *Frodşam Mülk Lordu* ləqəbini almışdır. Evi aldıqdan sonra, bu sahədə ovçuluq qadağan edilmişdir.

Cibril Sisse 2005-ci ilin iyun ayında bərbər olan Cud Littler ilə evlənmişdir. Bodelutan qalasında keçirilən toya qatılan qonaqlar arasında ingilis futbolçusu Şaun Urayt-Fillips, milli komandadan olan dostları Lui Saa və Silven Viltor da var idi. Sissenin smokinqi "Liverpul" FK-un rəngi olan qırmızı idi. Sisse, evlənmədən əvvəl olan sevgilisindən Sassiu adlı bir qızı, Cudun da keçmiş sevgilisindən olan Liam adlı bir oğlu var idi. Bu evlilikdə cütlüyün Sassiu Kley (d. 6 mart 2006), Prins Kobi (d. 26 iyul 2008) və Marli Cekson (d. 20 fevral 2010) adlı üç uşağı anadan olmuşdur.

Sisse tatuirovkaları və saç şəkilləri ilə məşhurdur. İlk tatuirovkasını 17 yaşında etmişdir. Tatuirovka ilə əlaqədar, "Anam deyəsən tatuirovka eləməyimi buraxmamı istəyir, ancaq artıq çox gecdir. Gələcəkdə bir tatuirovka studiyası açacam." demişdir. Sisse, bir neçə rep ulduzu ilə dostdur. Sisse hobbi olaraq DJ-lik edir. Cibril və arvadı Cudun Çeşirdə, "*Rou-et-Noir*" adlı bir kurort salonu var. 2005-ci ildə Sissenin bir gəncə hücum etdiyi barədə dedi-qodu yayılmışdır, ancaq polis belə bir hadisəsin baş vermədiyini açıqlamışdır.

Digər tərəfdən Sisse, Fransa komediya filmi olan *[[Taksi 4 (film, 2007)|Taksi 4]]*-də epizodik rolda olmuşdur. Cibril *The DJ Inside Me* () adlı bir musiqi albomu da çıxarmışdır. Bundan başqa, Sisse *Pimp My Ride* adlı bir televiziya proqramına qoşulmuşdur. 1 aprel 2009 tarixində, Nyukaslda yerləşən bir stripsiz klubunda bir qadına təcavüz etdiyi şübhəsiylə həbs olunmuşdur. Daha sonra kəfatlə sərbəst buraxılmışdır.

## İstinadlar
 



## Xarici keçidlər
* 
* Statistika — soccerbase.com 
* '''Cibril Sisse''' Liverpulun rəsmi-saytında
* FootballDatabase — Cibril Sissenin profili və statistikası
*